**GUVERNUL REPUBLICII MOLDOVA**

**HOTĂRÂRE** nr.\_\_\_\_\_\_\_\_\_

din \_\_\_\_\_\_\_\_\_\_\_\_\_\_\_\_ 2023

**cu privire la aprobarea proiectului de lege**

**pentru modificarea unor acte normative**

*(ajustarea legislației în domeniul transportului rutier)*

**---------------------------------------------------------------**

Guvernul HOTĂRĂȘTE:

Se aprobă și se prezintă Parlamentului spre examinare proiectul de lege pentru modificarea unor acte normative (ajustarea legislației în domeniul transportului rutier).

**PRIM-MINISTRU Dorin RECEAN**

**Contrasemnează:**

**Ministru al infrastructurii și**

**dezvoltării regionale Andrei Spînu**

**Ministru al finanțelor Petru Rotaru**

**Ministru al justiției Veronica Mihailov-Moraru**

**LEGE**

**pentru modificarea unor acte normative**

*(ajustarea legislației în domeniul transportului rutier)*

Parlamentul adoptă prezenta lege organică.

**Art. I.** – Codul transporturilor rutiere nr. 150/2014 (Monitorul Oficial al Republicii Moldova, 2014, nr. 247–248, art. 568), cu modificările ulterioare, se modifică după cum urmează:

1. Pe tot conținutul actului normativ textul *„de modelul prevăzut în Regulamentul transporturilor rutiere de persoane și bagaje”* se exclude.
2. Pe tot conținutul Codului cuvintele *„persoane cu handicap”* se substituie cu *„persoane cu dizabilități și persoane cu mobilitate redusă”*, iar cuvântul *,,furt”* se substituie cu *,,sustragere”* .
3. La articolul 1 alin. (2) se expune în următoarea redacție:

,,*(2) Prezentul cod stabileşte drepturile, obligațiile şi responsabilitățile organelor și instituțiilor publice responsabile de organizarea și controlul transporturilor rutiere și a activităților conexe, ale persoanelor care desfășoară activitate de transport rutier sau activități conexe, precum și a altor participanți în raporturile de transport rutier sau activități conexe.”*.

1. La articolul 2 după cuvintele *,,întreprinderilor înregistrate pe teritoriul Republicii Moldova care exercită ocupația de operator de transport rutier”* se completează cu textul *,, , care efectuează operațiuni de transport rutier în cont propriu”*.
2. La articolul 5 alineatul (1):

noțiunea *„asociație profesională de profil reprezentativă”* va avea următorul cuprins:

*,,* *asociație profesională de profil reprezentativă – asociație obștească, formată din reprezentanți ai persoanelor juridice ce activează în domeniul transporturilor rutiere , ai cărei membri au un parc eligibil la efectuarea operațiunilor de transport rutier mai mare de 20% din parcul notificat la Agenția Națională Transport Auto sau asociație obștească, formată din reprezentanți ai persoanelor juridice ce activează în domeniul serviciilor conexe transporturilor rutiere , ai cărei membri au cel puțin 20% din numărul de întreprinderi autorizate/notificate de Agenție. În cazul Comisiei CEMT la evaluare se includ doar persoanele juridice ce activează în domeniul transporturilor rutiere de mărfuri în trafic internațional, ai cărei membri au un parc eligibil la efectuarea operațiunilor de transport rutier în trafic internațional mai mare de 20% din parcul notificat la Agenția Națională Transport Auto;”*;

la noțiunea *„autorizație CEMT nevalabilă”*, litera b) va avea următorul cuprins:

*„b) a fost declarată ca pierdută, furată, deteriorată sau retrasă;”*;

noțiunea *„bunuri divizibile”*, va avea următorul cuprins:

*„bunuri divizibile – materiale transportate cu/fără ambalaj, în grămezi neordonate, sub formă de pulbere, granule sau bucăți, ori materiale fluide sau semifluide provenite din:*

*– producția de metale feroase și neferoase;*

*– recuperarea fierului vechi;*

*– deșeuri de orice tip rezultate din activitatea de construcții;*

*– exploatări forestiere sau depozite de material lemnos;*

*– exploatări miniere, de carieră sau balastieră;*

*– stații de betoane, mixturi asfaltice, aditivi și lianți în construcții;*

*– exploatări agricole sau depozite de produse agricole;”*;

după noțiunea *„cap de rută”* se completează cu următoarele noțiuni:

*„capacitatea maximă de îmbarcare a autobuzului/autocarului - numărul maxim de pasageri permis ce pot fi transportați cu un autobuz/autocar pe scaune și în picioare. Modul de stabilire a capacității maxime de îmbarcare se stabilește prin reglementările tehnice aprobate de organul central de specialitate;*

*capacitatea minimă de îmbarcare a autobuzului/autocarului - informație conținută în programul de transport rutier referitor la numărul minim de scaune care trebuie să fie instalate în salonul autobuzului/autocarului sau referitor la numărul minim de pasageri ce pot fi transportați cu un autobuz/autocar la deservirea cursei.”*;

noțiunea *,,grafic de circulație”* va avea următorul cuprins:

*,,grafic de circulație -* *document care conține denumirea rutei , capetele de rută , autogările, stațiile publice aflate pe traseu, distanțele dintre acestea, orele de plecare/sosire din capetele de traseu și din stațiile publice/autogările aflate pe traseu, capacitatea minimă, zilele în care se efectuează serviciul regulat;”*;

noțiunea *,,itinerar”* va avea următorul cuprins:

*,,itinerar - reprezentare schematică sau extras de hartă care stabilește traseul de deplasare pe drumurile publice pe care se desfășoară operațiunea de transport rutier, care include, în cazul serviciilor regulate în trafic internațional, interraional și raional, localitățile punctelor inițiale, de tranzit și terminus, iar în cazul serviciilor în trafic local și municipal denumirile străzilor pe care circulă serviciul regulat și/sau stațiile publice din interiorul localității”*;

după noțiunea *„listă de control”* se completează cu următoarea noțiune:

*„leasing financiar* *– totalitatea raporturilor care iau naștere în scopul și în cadrul realizării unui contract de leasing, încheiat între un operator de transport rutier și instituții bancare sau Organizații de Creditare Nebancară prin care se prevede expres transferul către locatar, la momentul expirării contractului, al dreptului de proprietate asupra bunului care face obiectul leasingului;”*;

la noțiunea *,,operator al sistemului informațional „e-Autorizație transport”* – cuvintele *,,asigură eliberarea autorizațiilor unitare repartizate electronic”* se substituie cu textul *,,asigură eliberarea actelor permisive, inclusiv autorizațiilor repartizate electronic;”*;

după noțiunea *,,operator al sistemului informațional „e-Autorizație transport”* se completează următoarea noțiune:

*„orar de circulație - informație care se conține în programul de transport rutier și în graficul de circulație atașat la autorizația de transport rutier și reflectă punctele capăt de rută, punctele intermediare de staționare pentru îmbarcarea debarcarea persoanelor, punctele de traversare a frontierei, distanța dintre aceste puncte, orele de pornire/sosire din punctele capăt de rută sau tranzit, durata de staționare în punctele intermediare;”*;

după noțiunea *„perioadă de repaus săptămânal redusă”* se completează cu următoarea noțiune:

*„prelată - foaie de pânză groasă deasă și impermeabilizată, cu care se acoperă toată platforma vehiculului rutier, antrenat la transportarea bunurilor divizibile pe drumurile publice, cu menirea de a stopa orice scurgere de bunuri divizibile ori reziduuri rezultate din exploatarea acestora;”*

noțiunea *„program de transport rutier”* va avea următorul cuprins:

*„program de transport rutier* – *program aprobat de autoritatea competentă care stabilește rutele și cursele necesare, graficele de circulație, capetele de rută, gările auto, stațiile publice, regimul de deservire a curselor, categoria de confort și capacitatea minimă de îmbarcare a autobuzului/autocarului în vederea efectuării transportului rutier contra cost de persoane prin servicii regulate, precum și informația despre operatorii de transport autorizați pentru deservirea rutelor/curselor, inclusiv termenul de valabilitate a autorizațiilor;”*

după noțiunea *„program de transport rutier”* se completează cu următoarea noțiune:

*„Regim de deservire- informație care se conține în programul de transport și în graficul de circulație rutier atașat la autorizația de transport rutier și include perioadele/zilele când este deservită cursa.”*;

noțiunea *,,sistem informațional „e-Autorizație transport””* va avea următorul cuprins:

*,,sistem informațional „e-Autorizație transport” - sistem informațional care permite solicitarea, repartizarea și eliberarea autorizațiilor pentru efectuarea transporturilor rutiere, precum și procesarea datelor și generarea rapoartelor;”*;

noțiunile *„program unic computerizat”*, *,,organizație patronală reprezentativă”, ,,organizație sindicală reprezentativă”,* *„transport rutier de colete”* și *,,foaie de parcurs”* se exclud;

după noțiunea *„stație publică”* se completează cu o noțiune nouă cu următorul cuprins:

*„stație publică intermodală sau multimodală - punct intermediar de pe o rută, de pe teritoriul unei localități, amenajat corespunzător, semnalizat printr-un indicator rutier de tip panou care asigură conexiunea serviciilor de transport raional, interraional cu transportul de persoane prin servicii regulate în trafic local/municipal.”*;

noțiunea *,,transport rutier în trafic local”* se completează cu textul *,,sau asociațiilor de dezvoltare comunitară membrii cărora au teritorii învecinate;”*;

noțiunile se abrogă.

1. La articolul 6

alineatul (2) se completează cu litera c1) cu următorul cuprins:

*,,c1) respectarea cadrului normativ din domeniul muncii, securității și sănătății în muncă.”*.

 alineatul (5) va avea următorul cuprins:

*,,(5) Anual, până la 31 martie, prin ordinul conducătorului organului central de specialitate, va fi format Consiliul consultativ în domeniul transporturilor rutiere, care va include câte un reprezentant delegat de la fiecare asociație profesională, organizație patronală și organizație sindicală din domeniul transporturilor rutiere și serviciilor conexe, un reprezentant de la fiecare asociație a autorităților publice locale, un colaborator al organului central de specialitate și unul al Agenției Naționale Transport Auto. Președintele și secretarul Consiliului consultativ se aleg la prima ședință a consiliului din rândul membrilor săi. Pentru a fi incluși în componența Consiliului, asociațiile profesionale, organizațiile patronale și organizațiile sindicale, membrii cărora prestează servicii în domeniul transporturilor rutiere și serviciilor conexe și asociațiile autorităților publice locale vor prezenta pe propria răspundere, anual, până la data de 15 martie, lista membrilor organizației, precum și datele de contact ale reprezentantului delegat.”.*

1. Articolul 7:

alineatul (1):

la litera j) se exclud cuvintele *„și aprobă procesele-verbale ale ședințelor comisiei”*;

se completează cu litera l) cu următorul cuprins:

*„l) elaborează și aprobă reglementări tehnice, instrucțiuni, metodologii pentru punerea în aplicare a prevederilor prezentului Cod.”*;

alineatul (2) se abrogă.

1. La articolul 9, alineatul (2) va avea următorul cuprins:

*,,(2) Agenția are următoarele atribuții principale:*

*a)monitorizează implementarea principiilor de formare și modificare a programelor de transport rutier raionale;*

*b) elaborează și aprobă programul de transport rutier interraional şi programul de transport rutier internațional;*

*c) avizează, în termen de 20 zile, modificările propuse la programele de transport rutier raionale în vederea asigurării corelării acestora cu programul de transport rutier interraional;*

*d) autorizează activitățile de transport rutier contra cost prin servicii regulate în trafic internațional și interraional, conform prevederilor legislației, acordurilor și convențiilor internaționale la care Republica Moldova este parte;*

*e) asigură realizarea unui sistem de acumulare a datelor și informației privind transporturile rutiere de mărfuri și de persoane;*

*f) aplică sancțiuni contravenționale, în limitele competențelor sale, conform prevederilor legii;*

*g) monitorizează corectitudinea aplicării tarifelor la serviciile regulate de transport rutier în trafic național și în activitatea de autogară;*

*h)asigură procesul de comandare, primire, perfectare și eliberare a autorizațiilor multilaterale CEMT, utilizate de către operatorii de transport rutier autohtoni, și perfectează dările de seamă pentru prezentarea acestora către Secretariatul CEMT;*

*i) implementează procesul de editare a autorizațiilor internaționale unitare, de efectuare a schimbului de autorizații de acest fel cu țările străine în conformitate cu acordurile bilaterale și de eliberare a acestor autorizații operatorilor de transport rutier din Republica Moldova;*

*j) sistematizează informația privind utilizarea autorizațiilor de transport rutier în trafic internațional și național;*

*k) notifică operatorii de transport rutier autohtoni admiși la efectuarea transportului rutier de persoane prin servicii ocazionale în trafic internațional, conform cerințelor Acordului privind transportul internațional ocazional de călători cu autocarul și autobuzul (Acordul INTERBUS), eliberează carnetele INTERBUS și ține un registru pentru acestea;*

*l) eliberează carnetele foii de parcurs (CFP) pentru țările străine care nu au aderat la Acordul INTERBUS;*

*m) participă la lucrările comisiilor mixte în limitele competenței;*

*n) implementează prevederile protocoalelor ședințelor comisiilor mixte desfășurate și monitorizează acest proces;*

*o) organizează procesul de eliberare, înlocuire, schimbare și înnoire a cartelelor tahografice, precum și de monitorizare a procesului de descărcare și stocare a datelor din tahografe și cartelele tahografice;*

*q) înregistrează operatorii de transport rutier, întreprinderile care prestează servicii de transport rutier în cont propriu și întreprinderile care prestează servicii conexe în registrele deținute de Agenție, prevăzute de prezentul Cod;*

*r) asigură examinarea personalului din domeniul transportului rutier și activităților conexe transportului rutier prin intermediul platformei digitale de atestare;*

*s) aprobă tarifele pentru transportul rutier de persoane prin servicii regulate în trafic interraional și activitatea de autogară, conform metodologiei aprobate de Guvern;*

*t) organizează procesul de perfectare și eliberare a Certificatelor de competență profesională pentru personalul din domeniul transporturilor rutiere;*

*u) perfectează, eliberează, dispune suspendarea sau retragerea în condițiile legii a actelor permisive eliberate.”.*

1. La articolul 11 alineatul (9), cuvintele *„în Monitorul Oficial al Republicii Moldova”* se substituie cu cuvintele *„pe pagina web oficială a Agenției”*.
2. Articolul 12:

la alineatul (1), textul *,,consiliile locale, municipale și raionale vor crea”*  se substituie cu textul *,,autoritățile administrației publice locale de nivelul I și II vor crea, după caz”*.

la alineatul (4), textul *,,Consiliile locale, municipale și raionale”* se substituie cu textul *,,Autoritățile administrației publice locale de nivelul I și II”*.

1. Articolele 13 și 14 vor avea următorul cuprins:

*,,Art.13. – (1) Consiliile raionale, în contextul necesității organizării transportului rutier contra cost în trafic raional:*

*a) elaborează, aprobă și actualizează programele de transport rutier raionale după obținerea avizului pozitiv al organului central de specialitate, în conformitate cu necesitățile de transport ale populației;*

*b) aprobă tarifele pentru serviciile regulate de transport rutier contra cost de persoane în trafic raional, conform metodologiei aprobate de Guvern;*

*c) au dreptul să stabilească subvenții acordate de la bugetul raional, după caz, pentru prestarea serviciului de transport rutier regulat în trafic raional.*

*d) autorizează activitatea de transport rutier contra cost de persoane prin serviciile regulate în trafic raional și monitorizează desfășurarea acesteia;*

*e) notifică autoritățile publice locale din raza unității administrativ-teritoriale, Agenția, operatorii de transport și autogările despre modificările operate în programele de transport;*

*d) dispune retragerea autorizațiilor pentru activitatea de transport rutier contra cost de persoane prin serviciile regulate în trafic raional eliberate, în conformitate cu prevederile Legii nr. 235/2006 cu privire la principiile de bază de reglementare a activității de întreprinzător.*

*(2) În scopul organizării eficiente a transportului rutier de persoane prin servicii regulate Consiliile raionale pot delega autorității executive raionale competențele stabilite la alin. (1) lit. a), d), e) și d).*

*Art.14. – (1)* *Consiliile locale și municipale, în contextul necesității organizării transportului rutier contra cost în trafic local/municipal:*

*a) elaborează, aprobă și actualizează, programele de transport rutier locale/municipale în conformitate cu necesitățile de transport ale populației;*

*b) au dreptul să stabilească subvenții acordate de la bugetul local și/sau municipal, după caz, pentru prestarea serviciului de transport rutier regulat în trafic local/municipal;*

*c) au dreptul să acorde, în cadrul unității administrativ-teritoriale respective, facilități de transport pentru anumite categorii de persoane, asigurând totodată și sursele de compensare a veniturilor ratate;*

*d) autorizează activitatea de transport rutier contra cost de persoane prin serviciile regulate în trafic local și municipal, după caz, și monitorizează desfășurarea acesteia;*

*e) avizează propunerile de modificare a programului de transport interraional și raional;*

*f) dispune retragerea autorizațiilor pentru activitatea de transport rutier contra cost de persoane prin serviciile regulate în trafic local/municipal eliberate, în conformitate cu prevederile Legii nr. 235/2006 cu privire la principiile de bază de reglementare a activității de întreprinzător.”.*

*g) elaborează și aprobă planuri de mobilitate urbană;*

*h) aprobă tarifele pentru serviciile regulate de transport rutier contra cost de persoane în trafic municipal și/sau local, conform metodologiei proprii aprobate.*

*(2) În scopul organizării eficiente a transportului rutier de persoane prin servicii regulate în trafic local/municipal, Consiliile locale și municipale pot delega autorității executive competențele stabilite la alin. (1) lit. a), d), e) și f).*

1. Articolul 17 se completează cu lit. e) cu următorul cuprins:

,,*e)* *pentru activitatea în regim de taxi să asigure cel puțin un vehicul adaptat transportului persoanelor cu dizabilități care utilizează fotoliul rulant.*

1. La articolul 18:

alineatul (1) va avea următorul cuprins:

*„(1) Condiţia privind buna reputație a unei întreprinderi se consideră a fi îndeplinită atunci cînd managerul de transport rutier sau întreprinderea întruneşte cumulativ următoarele cerinţe:*

*a) nu a fost condamnat/ă printr-o hotărâre judecătorească definitivă şi irevocabilă pentru infracţiuni grave în domeniul:*

*- economic şi/sau contra patrimoniului,*

*- insolvență,*

*- condiţiile de remunerare și de muncă ale profesiei;*

*- trafic de ființe umane şi/sau substanțe stupefiante sau psihotrope,*

*- circulația rutieră,*

*- răspundere profesională,*

*b) nu a fost sancționată contravențional de 3 ori, în decurs de 12 luni consecutive, pentru încălcări ce țin de:*

*- accesul la profesie,*

*- accesul la piața de transportului rutier internațional,*

*- calificarea inițială și continuă a conducătorilor auto,*

*- transporturile de animale,*

*- precum și cele specificate la aliniatul (3).*

*c) nu a fost privat/ă de dreptul de a exercita o activitate sau de a ocupa anumite funcții conform unei hotărîri judecătorești definitive.”.*

alineatul se completează cu literele h) și i), cu următorul cuprins:

*„h) efectuarea transportului cu un vehicul rutier condus de o persoană care nu deține permis de conducere valabil;*

*i) efectuarea transportului cu un vehicul rutier condus de o persoană care utilizează o cartelă tahografică a cărei deținător nu este, o cartelă tahografică falsificată sau obținută în baza unor acte false.”*.

1. La articolul 21, alineatul (2) va avea următorul cuprins:

*,,(2) Managerul de transport rutier trebuie să coordoneze în mod efectiv și permanent activitatea de transport rutier a întreprinderii, inclusiv gestionarea întreținerii vehiculelor, verificarea contractelor și documentelor de transport, atribuirea de sarcini șoferilor și vehiculelor, precum și verificarea aspectelor ce țin de siguranță. Managerul de transport rutier trebuie să fie domiciliat în Republica Moldova, să fie angajat al întreprinderii și remunerat de aceasta. În calitate de manager de transport, persoana poate să conducă activitățile de transport a cel mult patru întreprinderi diferite, efectuate cu ajutorul unui parc cu o capacitate maximă combinată de 50 de vehicule.”*.

1. La articolul 22, alineatul (1) se completează cu textul: *„prin sistemul informațional „e-Autorizație transport”.*
2. Articolul 23:

la alineatul (1), se exclude textul ,,*Modul și forma notificării se aprobă de Guvern, cu respectarea prevederilor prezentului cod*.”;

alineatul (2) va avea următorul cuprins:

*„(2) La notificare în sistemul informațional „e-Autorizație transport” se anexează, următoarele documente scanate:*

*a) actele persoanei desemnate în calitate de manager de transport rutier, și anume:*

*– contractul individual de muncă din care să rezulte că persoana respectivă este angajată în funcția de manager de transport rutier și obligațiunile acestuia;*

*– declarația pe propria răspundere privind îndeplinirea condiției de bună reputație, conform art. 18;*

*b) declarația pe propria răspundere privind îndeplinirea condiției de capacitate financiară, în cazurile aplicabile, pentru vehiculele rutiere pentru care se solicită extrase din Registrul operatorilor de transport rutier;*

*c) titlul de proprietate sau contractul de locațiune a bunului imobil care servește drept sediu real și efectiv, conform art. 17 lit. a);*

*d) certificatele de înmatriculare ale vehiculelor rutiere deținute în proprietate, locațiune sau în leasing și utilizate de întreprindere, pentru care se solicită extrase din Registrul operatorilor de transport rutier”*.

1. Articolul 25:

se completează cu alineatul (31) cu următorul cuprins:

*,,(31) Nu se permite înregistrarea, în registrul operatorilor de transport rutier, a unui și același vehicul rutier, concomitent de către mai mulți operatori de transport rutier.*”.

alineatul (4) se completează cu textul *„Înregistrarea suplimentară și/sau excluderea din Registru a autovehiculului, remorcii sau autobuzului se efectuează în termen de 3 zile lucrătoare.”*

1. La articolul 27 alineatul (2), literele c) și d) se abrogă.
2. La articolul 28 alineatul (4) litera b) se abrogă*.*
3. Articolul 3117 se completează cu alineatele (3) și (4), cu următorul cuprins:

*„(3) În vederea utilizării eficiente a autorizațiilor de transport rutier internațional de mărfuri, începând cu 1 decembrie, în situația în care conform datelor analitice există probabilitatea ca stocul de autorizații să nu fie epuizat până la sfârșitul anului, autorizațiile pot fi trecute dintr-o categorie în alta fără a ține cont de criteriile de încadrare, prin ordin al conducătorului Agenției, după consultarea publică și avizarea proiectului de ordin cu organul central de specialitate.*

*(4) Indicarea denumirii operatorului de transport și numărului de înmatriculare a autovehiculului la eliberare, poate fi făcută, pentru anumite tipuri și/sau categorii, pin ordin al conducătorului Agenției, după consultarea asociațiilor profesionale de profil reprezentative.”*.

1. Articolul 3120 litera b), se completează cu textul *,,Se consideră dovezi concludente următoarele acte:*

*– în caz de sustragere – dovada că cazul a fost înregistrat la organele de poliție;*

*– în caz de pierdere – anunțul într-o publicație periodică cu acoperire națională ;*

*– în caz de distrugere – autorizația deteriorată sau o explicație în scris privind circumstanțele cazului.”.*

1. Articolul 3124 se modifică după cum urmează:

aliniatul (4) va avea următorul cuprins:

*,,(4) În cazul declarării repetate în decursul unui an calendaristic a pierderii, sustragerii sau distrugerii autorizațiilor de transport rutier internațional de mărfuri, unitare și/sau multiple, parcul eligibil al operatorului de transport rutier, calculat la repartizare, se va diminua cu 10% din numărul vehiculelor rutiere, pentru următoarele 12 luni, din momentul constatării, pentru tipul dat de autorizații.”*

se completează cu aliniatele (41) - (43) cu următorul cuprins:

*(41) În cazul utilizării autorizațiilor de transport rutier internațional de mărfuri, unitare și/sau multiple, false, pierdute, furate, distruse, deteriorate și/sau modificate, parcul eligibil al operatorului de transport rutier, calculat la repartizare, se va diminua cu 10% din numărul vehiculelor rutiere, pentru următoarele 12 luni, din momentul constatării, pentru tipul dat de autorizații, cu suspendarea pe un termen de 1 lună din sistemul informațional „e-Autorizație transport”.*

*(42) În cazul nerestituirii repetate în decursul unui an calendaristic a autorizațiilor de transport rutier internațional de mărfuri, unitare și/sau multiple, în termenul stabilit sau al utilizării acestora cu depășirea termenului stabilit, parcul eligibil al operatorului de transport rutier, calculat la repartizare, se va diminua cu 5% până la sfârșitul anului calendaristic, din momentul constatării, pentru tipul dat de autorizații.*

*(43) Diminuarea parcului eligibil al operatorului de transport rutier, calculat la repartizare, pentru încălcările de la alin. (4), (41) și (42), se aplică maxim în limita a 30% din numărul vehiculelor rutiere.”*

aliniatul (8) va avea următorul cuprins:

*,,(8) Se interzice restituirea autorizațiilor de transport rutier internațional de mărfuri, unitare și/sau multiple, neutilizate în termenul de valabilitate a acestora, dacă în autorizație este indicat numele operatorului de transport rutier.”*

1. Articolul 3130 alineatul (1) va avea următorul cuprins:

*,,(1) Comisia CEMT este constituită anual, până în ultima zi lucrătoare a decadei a doua a lunii septembrie, prin ordinul organului central de specialitate, aceasta având următoarele atribuții:*

1. *validează lista cu operatorii de transport care îndeplinesc condițiile necesare alocării de autorizații CEMT;*
2. *examinează contestațiile depuse de operatorii de transport rutier referitoare la îndeplinirea condițiilor de admisie la repartizarea autorizațiilor CEMT;*
3. *validează alocarea electronică a autorizațiilor CEMT;*
4. *aprobă condițiile de utilizare eficientă a autorizațiilor CEMT;*
5. *aprobă condițiile de acces a operatorilor de transport rutier la repartizarea autorizațiilor CEMT nerestricționate;*
6. *decide asupra retragerii autorizațiilor CEMT;*
7. *în cazul în care pe parcursul anului în curs intervin situații excepționale care pot influența utilizarea autorizațiilor CEMT, poate decide, justificat, asupra aspectelor ce țin de alocarea și utilizarea autorizațiilor CEMT.”*
8. La articolul 3131 alineatul (2):

litera c) va avea următorul cuprins:

*„c) dețin în proprietate sau în leasing financiar cel puțin un autovehicul rutier eligibil, care corespunde normelor tehnice și de siguranță pentru categoria de clasificare corespunzătoare categoriei respective de autorizații CEMT. Se admit la repartizarea autorizațiilor CEMT doar autovehiculele înmatriculate în Republica Moldova.* *Nu mai mult de un autovehicul în locațiune poate fi acceptat ca eligibil;”*

litera e) va avea următorul cuprins:

*„e) au utilizat eficient autorizațiile CEMT în perioada anului calendaristic în curs. Condițiile de utilizare eficientă a autorizațiilor CEMT se aprobă de Comisia CEMT cu cel puțin 3 luni înaintea termenului de depunere a cererilor pentru participare la repartizare specificat în articolul 3132.”*

1. La articolul 3132 alineatul (1), se exclud cuvintele *,,a decadei a doua”*.
2. La articolul 3133

aliniatul (5) litera c) ultima propoziție se expune în următoarea redacție:*,, Autorizațiile CEMT nerestricționate se repartizează operatorilor de transport rutier care au o activitate neîntreruptă în domeniul transporturilor rutiere internaționale de mărfuri în ultimii 2 ani şi întrunesc condițiile de acces aprobate de Comisia CEMT cu cel puțin 3 luni înaintea termenului de depunere a cererilor pentru participare la repartizare specificat în articolul 3132”.*

la aliniatul 6) după sintagma *„se alocă”* se completează cu sintagma *„în termen de 1 lună de la expirarea termenului de ridicare a autorizațiilor CEMT,”*.

1. Articolul 3134

la aliniatele (2) și (3) textul *,,în ordinea cronologică de înregistrare în sistemul informațional „e-Autorizație transport””* se completează cu *,,* , *în termen de 1 lună de la expirarea termenului de ridicare a autorizațiilor CEMT”*.

se completează cu alineatele (4) și (5) cu următorul cuprins:

*,,(4) În cazul neridicării autorizațiilor CEMT repartizate, operatorul de transport rutier se sancționează conform prevederilor art.3136 alin.(12). Sancțiunile nu se aplică în cazul în care autorizațiile neridicate au restricții nesolicitate de operatorul de transport rutier.*

*(5) În caz de pierdere, sustragere sau deteriorare a autorizației CEMT, operatorul de transport rutier prezintă, în termen de 5 zile lucrătoare, la sediul Agenției dovezi concludente, aceasta fiind înlocuită cu o autorizație din contingentul celor de rezervă pentru perioada rămasă, cu achitarea costului autorizației. Actele eliberate în acest sens de către organele competente ale altor state, vor fi prezentate după traducerea acestora în limba română de către un traducător autorizat*.*”*.

1. Articolul 3136:

la alineatul (1) litera b), cuvintele *„Autorizațiile se retrag proporțional cu numărul de autovehicule înregistrate”* se substituie cu cuvintele *„În acest caz se retrage doar autorizația la care au fost depistate neregulile”*.

se completează cu alineatul (12) cu următorul cuprins:

*„(12) În cazul neridicării autorizațiilor CEMT repartizate, parcul eligibil al operatorului de transport rutier, calculat la repartizare, pentru anul curent și anul viitor, se va reduce, proporțional numărului autorizațiilor neridicate*.*”*

1. La articolul 32 alineatul (1), cuvintele *,,de către Agenție”* se substituie cu cuvintele *„de către autoritatea competentă”*.
2. Articolul 33 va avea următorul cuprins:

*,,Art.33. – (1) Există următoarele tipuri de programe de transport rutier:*

*a) program de transport rutier local;*

*b) program de transport rutier municipal;*

*c) program de transport rutier raional;*

*d) program de transport rutier interraional;*

*e) program de transport rutier internațional.*

*(2) Programele de transport rutier în trafic național și internațional se elaborează, aprobă și modifică de către autoritățile competente, în condițiile prezentului Cod, ținând cont de necesitățile existente ale populației de deplasare și de evoluția acestora. Programele de transport rutier în trafic național și internațional vor include cursele ce acoperă necesitatea de deplasare a populației, ținând cont de criteriile prevăzute în prezentul Cod. Programul de transport se publică pe pagina electronică oficială a autorității.*

*(3) Programele de transport local și municipal se elaborează, aprobă și modifică, în condițiile prezentului Cod, de către Consiliile locale/municipale. Programele de transport local/municipal vor include rute ce nu depășesc raza teritoriilor localității/localităților administrate, cu excepția asociațiilor de dezvoltare comunitară membrii cărora au teritorii învecinate unde rutele nu vor depăși raza teritorială a asociației de dezvoltare comunitară. Programele de transport local includ itinerarele cu indicarea denumirii străzilor și stațiilor, orare de circulație cu indicarea orelor sau perioadelor de pornire din punctele inițiale. Programele de transport local/municipal sânt aduse la cunoștința Agenției, care va ține evidența acestora și nu necesită obținerea avizului sau coordonării de la/cu Agenția. Programul de transport se publică pe pagina electronică oficială a autorității.*

*(4) Programele de transport raional se elaborează, aprobă și modifică de către Consiliile raionale, în condițiile prezentului Cod. Programele de transport raional vor include curse, care fac legătura dintre localitățile raionului și nu depășesc raza teritoriului raionului. În vederea corelării programului de transport rutier interraional cu cele de transport rutier raional, acestea din urmă se aprobă şi se modifică după obținerea avizului pozitiv al Agenției. Agenția va ține evidența programelor de transport raional. Programul de transport se publică pe pagina electronică oficială a autorității.*

*(5) Programul de transport interraional se elaborează, aprobă și modifică de către Agenție, în condițiile prezentului Cod. Programul de transport se publică pe pagina electronică oficială a autorității.*

*(6) Programul de transport în trafic internațional se elaborează, aprobă și modifică, în condițiile prezentului Cod de către Agenție în baza cererilor operatorilor de transport sau demersurilor* *autorităților competente străine. Programul de transport se publică pe pagina electronică oficială a autorității.”*

1. Articolul 34

alineatul (2) va avea următorul cuprins:

*,,(2) Modul de amplasare a stațiilor publice pe teritoriul unei localități destinate îmbarcării/debarcării persoanelor transportate se stabilește de către autoritatea publică locală, sau în cazul în care sectorul de drum este administrat de către altă autoritare de administratorul drumului, după caz.”.*

se completează cu alineatul (5) cu următorul cuprins:

*,,(5) Decizia autorității publice executive locale sau administratorului drumului, după caz, cu privire la amplasarea unei stații noi se notifică în adresa Agenției în termen de 10 zile din momentul adoptării. În notificare se va indica în mod obligatoriu și data de la care acesta poate fi operată”.*

1. Articolul 35 se abrogă.
2. Articolele 36-37 vor avea următorul cuprins:

*,,Art.36. - Programele de transport rutier interraional și raional se elaborează, aprobă și modifică în baza următoarelor principii de legătură a localităților:*

*a) din localități rurale spre localități urbane/centre raionale în a căror sferă imediată de interes administrativ, economic și social intră acestea;*

*b) din localități rurale spre localități urbane/centre raionale, în cadrul raionului;*

*c) din localități rurale spre localități urbane/centre raionale, în afara raionului, atunci când localitatea urbană/centrul raional din alt raion se află mai aproape decât localitatea urbană/centrul raional în care se află localitatea rurală;*

*d) din localități urbane/centre raionale spre municipii;*

*e) între localități urbane/centre raionale;*

*f) din localități rurale spre municipii, în limita razei suburbane (50 km);*

*g) din localități rurale spre municipii, în afara razei de 50 km, atunci când localitățile urbane/centrele raionale se află în direcție opusă față de municipii, iar până în municipiu nu este alt centru raional;*

*h) din localități rurale spre municipii, în afara razei de 50 km, atunci când localitățile rurale cuprind/reprezintă obiective turistice, economice (parcuri industriale sau zone economice libere), religioase (mănăstiri)de interes național sau puncte de frontieră;*

*i) din localități rurale spre municipii, în afara razei de 50 km, atunci când numărul populației localității rurale este mai mare de 3 500 de locuitori, conform ultimului recensământ.*

*j) cursa tur și retur a serviciului regulat urmează să conțină aceleași puncte intermediare de staționare, durate de staționare, itinerare și regimuri de viteză.*

*k) punctele de tranzit ale serviciilor regulate raionale și interraionale pot fi doar:*

*- primele 10 puncte (gări auto și/sau stații publice) din localitățile de pe itinerarul rutei/cursei cu lungime mai mare de 100 km;*

*- primele 5 puncte (gări auto și/sau stații publice) din localitățile de pe itinerarul rutei/cursei cu lungime mai mică sau egală cu 100 km.*

*Art.37. - (1) Programele de transport rutier pot fi modificate prin:*

*a) introducerea de noi rute;*

*b) prelungirea unei rute existente fără modificarea orelor de plecare existente;*

*c) excluderea rutelor, în cazul retragerii autorizației de transport și al inoportunității expunerii rutei respective la concurs;*

*d) modificarea numărului de curse;*

*e) modificarea graficelor de circulație și/sau itinerarului;*

*f) modificarea gărilor auto și/sau a stațiilor publice pe teritoriul unei localități;*

*g) modificarea regimului de deservire a cursei;*

*h) modificarea cerințelor minime privind capacitatea de îmbarcare și categoria de confort a vehiculului rutier.*

*i) modificarea operatorului de transport rutier ca urmare a desfășurării concursului de atribuire a serviciului regulat în trafic interraional sau raional.*

*(2) Pe perioada de valabilitate a autorizației de transport rutier de persoane prin servicii regulate, o rută poate fi modificată cu maximum 30% din lungimea sa inițială. Modalitatea de calcul al procentului de suprapunere se aprobă de organul central de specialitate.*

*(3) La modificarea programului de transport rutier interraional sau raional, între plecările din localitățile capăt de rută comune cu ale unei curse incluse în aceste programe trebuie să se asigure un interval de 15 de minute fără a fi luate în considerație cursele intermediare.*

*(4) Modificarea programului de transport interraional și raional este condiționată de respectarea intervalului menționat la alin. (3).*

*(5) Modificarea programului de transport interraional și raional poate fi inițiată de autoritatea publică locală, autoritatea competentă sau la cererea operatorului de transport rutier, și poate fi operată doar la expirarea termenului de 12 luni din data autorizării serviciului regulat sau operării ultimilor modificări la acest serviciu.*

*(6) În situațiile prevăzute la alin. (1), dacă modificarea este efectuată la cererea operatorului de transport rutier, autoritatea competentă va solicita avizul autorităților publice locale din localitățile capăt de rută. Avizul negativ al autorității publice locale poate servi temei de refuz doar dacă în rezultatul modificării locuitorilor localității nu le este garantat accesul la serviciile de transport.*

*(7) În situațiile prevăzute la alin. (1) lit. b), e), g), h), dacă modificarea este inițiată de autoritatea competentă sau la cererea autorități publice locale, aprobarea poate fi efectuată doar cu acceptul operatorului de transport antrenat la deservirea serviciului regulat care urmează a fi modificat.”.*

1. Articolul 38:

alineatul (1) se completează cu litera d) cu următorul cuprins:

*„d) renunțarea de către operatorul de transport rutier la autorizația de transport rutier.*”.

la alineatul (11), se exclude textul *,,eliberată de Agenție,”* șitextul *„ , în baza deciziei organului central de specialitate al administrației publice în domeniul transporturilor rutiere”* și se completează cu textul *„În cazul programului de transport rutier interraional și raional, operatorii de transport antrenați la deservirea rutei/cursei pot fi desemnați doar în bază de concurs,* *cu excepția cazurilor de reorganizare a operatorilor de transport rutier.”.*

la alineatul (3), textul *„organul central de specialitate sau consiliile locale (sătești, comunale sau orășenești), municipale și/sau raionale, după competență”* se substituie cu cuvintele *„autoritatea competentă”*, iar a doua propoziție va avea următorul cuprins: *„În componența comisiilor privind atribuirea prin concurs a serviciilor regulate de transport rutier pot fi incluși cu drept de vot consultativ reprezentanți ai autorităților publice locale, membrii asociațiilor profesionale, organizațiilor patronale și organizațiilor sindicale din domeniul transportului rutier de persoane.”*.

la alineatul (4), textul *„organul central de specialitate, consiliile locale, municipale și/sau raionale, după caz,”* se substituie cu cuvintele *„autoritatea competentă”*.

la alineatul (8), textul *,,Agenției, a consiliilor locale, municipale și/sau raionale, după caz,”* se substituie cu cuvintele *,,autorității competente”.*

la alineatul (9), textul *„organului central de specialitate, al consiliilor raionale, municipale și/sau locale, după caz,”* se substituie cu cuvintele *„autorității competente”*.

la alineatul (10) litera b), textul *,, , anual, în perioada 1 ianuarie – 15 februarie”* se exclude.

la alineatul (11), textul *,,ale Agenției, consiliilor locale, municipale și/sau raionale, după caz,”* se substituie cu cuvintele *,,a autorității competente”*.

la alineatul (14), se exclud cuvintele *„sau a prelungirii de drept a autorizației”*, iar textul *„înceapă deservirea rutelor/curselor în termen de 20 de zile din momentul notificării”* se substituie cu textul *„înceapă deservirea rutelor/curselor în termen de 20 de zile din momentul notificării, conform graficului de circulație aprobat.”*.

alineatul (15) se expune în următoarea redacție:

*,,Autorizațiile de transport rutier și duplicatele acestora se eliberează în formă de documente electronice, transmise la adresele electronice ale solicitanților. În situațiile în care eliberarea originalului autorizației de transport rutier pe suport de hârtie este cerută de solicitant sau impusă expres de legea care reglementează regimul juridic al actului permisiv respectiv, pe lângă emiterea actului în formă de document electronic se eliberează și un exemplar pe suport de hârtie.”*

alineatul (16) se completează cu textul *,,La modificarea programului de transport conform prevederilor art. 37 alin. (1) lit. b), e), f), g), h), noile autorizații de transport se eliberează pentru termenul de valabilitate a autorizațiilor anterioare.”*.

la alineatul (24), textul *,,Agenției sau al consiliilor locale, municipale sau raionale, după caz”* se substituie cu cuvintele *,,autorității competente”.*

alineatul (26) se completează cu textul *,,În cazul în care până la desfășurarea concursului, operatorul de transport rutier nu poate asigura deservirea serviciului regulat, autoritatea responsabilă de modificarea programului de transport rutier după consultarea autorităților publice locale de nivelul I poate desemna un nou operator de transport pentru asigurarea deservirii serviciului regulat. În acest caz termenul de valabilitate a autorizației emise nu poate depăși termenul maxim stabilit pentru desfășurarea concursului.”.*

1. Articolul 39:

alineatul (4) va avea următorul cuprins:

*„(4) Termenul de valabilitate a autorizațiilor de transport rutier de persoane prin servicii în trafic internațional este de 5 ani, dacă Acordurile bilaterale din domeniul transportului rutier nu stabilesc un alt termen.”*.

la alineatul (7) litera a), se exclud cuvintele *„de organul central de specialitate”* și litera i) se abrogă.

se completează cu alineatul (71) cu următorul cuprins:

*„(71) La autorizarea serviciilor de transport rutier în trafic internațional se va ține cont de prevederile Acordurilor bilaterale, precum și se va asigura respectarea regimului de muncă și odihnă”*.

la alineatele (8), (10) cuvintele *,,organului central de specialitate”* se substituie cu cuvântul *,,Agenției”*.

alineatul (11) va avea următorul cuprins:

*,,(11) Agenția refuză cererea depusă în vederea autorizării transportului rutier de persoane prin servicii regulate în trafic internațional dacă solicitantul nu poate oferi cu vehiculele rutiere deținute confortul necesar sau dacă numărul acestor vehicule nu este suficient pentru deservirea serviciului care face obiectul cererii ori dacă nu se respectă prevederile art. 39 alin. (71)*.”

la alineatul (13), textul *„lit. a), c) și d)”* se substituie cu textul *„lit. a), c), d), e), f)”*.

alineatul (15) se completează cu textul *,,Autorizația operatorului străin ce activează la paritate se eliberează la solicitarea organului de resort din țara cap de rută. Autorizațiile de tranzit se eliberează la solicitarea organelor de resort din țările cap de rută.”*.

la alineatul (151), textul *„înceapă deservirea rutelor/curselor în termen de 20 de zile din momentul notificării”* se substituie cu textul *„înceapă deservirea rutelor/curselor în termen de 20 de zile din momentul notificării, conform graficului de circulație aprobat”* și se completează cu textul *„În caz contrar autorizațiile sunt anulate, iar serviciul regulat este exclus din programul de transport rutier.”*.

alineatul (161) se abrogă.

alineatul (20) va avea următorul cuprins:

*„(20) În cazul depunerii a două sau mai multor solicitări pentru aceeași cursă, prioritate va avea prima cerere depusă care respectă prevederile art. 39 alin. (7) sau (13), după caz.”*.

1. Articolul 40 se abrogă.
2. Articolul 41 va avea următorul cuprins:

*,,Art. 41.- (1) Pierderea, sustragerea sau deteriorarea autorizației de transport rutier de persoane prin servicii regulate se comunică autorității emitente în termen de 15 zile de la data constatării, urmând ca aceasta să elibereze un duplicat.*

*(2) Pierderea autorizației de transport rutier de persoane prin servicii regulate se probează printr-un anunț publicat în Monitorul Oficial al Republicii Moldova.*

*(3) Sustragerea autorizației de transport rutier de persoane prin servicii regulate se probează prin anexarea dovezii înregistrării cazului de către organele de poliție.*

*(4) Deteriorarea autorizației se constată la prezentarea documentului deteriorat sau o explicație în scris privind circumstanțele cazului.*

*(5) Eliberarea autorizației de transport rutier de persoane prin servicii regulate în locul celei pierdute, furate sau deteriorate se efectuează în termen de 3 zile de la data solicitării.*

*(6) Termenul de valabilitate a duplicatului actului permisiv nu poate depăși termenul indicat în actul pierdut, furat sau deteriorat.”*

1. Articolul 42:

alineatul (1) se completează cu litera g) cu următorul cuprins:

*,,g) serviciile prestate au fost autorizate în conformitate cu prevederile Legii comunicațiilor poștale nr. 36/2016;”*

alineatul (4) va avea următorul cuprins:

*,,(4) Transmiterea notificării și a documentelor pentru a beneficia de regimul de notificare se efectuează prin sistemul informațional „e-Autorizație transport”, utilizând semnătura electronică.”*

1. Articolul 43:

la alineatul (2), se exclud cuvintele *,,contra cost”,* iar litera d) va avea următorul cuprins *„d) să fie apt din punct de vedere medical (concluzia medicală și narcologică, confirmată prin certificat medical eliberat cu cel mult 12 luni înaintea depunerii solicitării pentru obținerea certificatului, din care să rezulte că este apt din punct de vedere medical pentru a conduce vehicule)”*.

la aliniatul (3) se exclude sintagma *”o dată la doi ani”*

la aliniatul (6) prima propoziție pe final se completează cu următoarea sintagmă *,,prin intermediul platformei digitale de atestare”*.

la alineatul (8), cuvintele *„programelor de instruire”* se substituie cu cuvintele *„programelor de formare”.*

la alineatul (10), cuvântul *„instruire”* se substituie cu cuvântul *„formare”.*

se completează cu alineatele (111) și (112) cu următorul cuprins:

*„(111) Certificatul de competență profesională a managerului de transport rutier se suspendă sau se retrage de către Agenție dacă acțiunile acestuia au dus la pierderea bunei reputații a unui operator de transport. Decizia de suspendare sau retragere a certificatului de competență profesională poate fi contestată de managerul de transport rutier la Agenţie, care va examina cazul în termen de 7 zile de la data depunerii contestației. În cazul dezacordului cu decizia Agenției, managerul de transport rutier este în drept să o conteste în instanța de judecată în conformitate cu procedurile stabilite de legislație.*

*(112) În cazul anulării certificatul de competență profesională a managerului de transport rutier, acesta poate obține un nou certificat doar după un an de zile din data anulării, cu frecventarea repetată a cursurilor de manager în transport rutier și promovarea testelor.”*.

la alineatul (12), cuvântul *„instruirea”* se substituie cu cuvântul *„formarea”* și litera b) se abrogă.

1. Articolul 44:

la alineatul (1), cuvântul *„instruire”* se substituie cu cuvântul *„formare”*;

alineatul (2) va avea următorul cuprins:

*,,(2) Pregătirea profesională se asigură în centre de instruire, perfecționare și atestare profesională în baza programelor de instruire acreditate. Programele de instruire se elaborează conform normelor metodologice aprobate de organul central de specialitate din domeniul transporturilor și de organul central din domeniul învățământului.”*.

1. Articolul 45 la alineatul (2), cuvintele *„cursuri de instruire”* se substituie cu cuvintele *„cursuri de formare”*.
2. Articolul 48:

litera g) va avea următorul cuprins:

*„g) adeverințele medicale valabile ale conducătorilor auto angajați;*”.

La litera n) se exclude sintagma *,,și foile de parcurs”*.

1. Articolul 49:

la litera b), cuvintele *,,să asigure la bordul vehiculului rutier”* se substituie cu cuvintele *,,să pună la dispoziția echipajului”*;

la litera c) sintagma *,,în starea tehnică şi sanitară corespunzătoare”* se substituie cu *,, să asigure din punctele inițiale starea tehnică şi sanitară corespunzătoare a vehiculelor”*.

litera i) se abrogă;

litera m) se completează cu cuvintele *,,la vehiculele pentru care acestea sunt obligatorii”*;

la litera p), cuvintele *,,standardele în vigoare”* se substituie cu cuvintele *,,reglementările tehnice”*;

litera s) va avea următorul cuprins:

*„s) să asigure îmbarcarea/debarcarea persoanelor din localitățile unde sunt autogări numai de pe teritoriul autogărilor și/sau din stațiile intermodale, multimodale sau cu flux sporit de călători, stabilite și coordonate de autoritatea publică locală executivă, conform orarului de circulație, cu excepția transportului rutier în trafic local și municipal, respectând prevederile prezentului cod, iar din localitățile unde nu există autogări – numai din stațiile publice;”*;

se completează cu litera u) cu următorul cuprins:

*,,u) la deplasarea pe teritoriul localității în tranzit sau spre punctele de îmbarcare/debarcare a călătorilor se respecte itinerarele stabilite de autoritățile publice locale executive.”.*

1. La Titlul IV, din denumirea Capitolului 2 se exclud cuvintele *„ȘI COLETE”.*
2. La articolul 58

litera a) se abrogă

literele c) și d) se abrogă.

1. Articolul 63:

aliniatul (1) propoziția *,,Vehiculele rutiere respective vor fi echipate cu sisteme de poziționare globală conectate la sistemul de management integrat administrat de Agenţie.”* se substituie cu *,,Vehiculele rutiere antrenate la efectuarea serviciilor regulate și regulate speciale, precum și în regim de taxi în trafic național, pe toată durata prestării serviciilor vor asigura conectarea prin sisteme de poziționare globală la sistemul de management integrat administrat de Agenţie.”*

alineatul (2) va avea următorul cuprins:

*„(2) La efectuarea transportului rutier contra cost de persoane în trafic național pe o distanță mai mică de 50 km se admite transportarea persoanelor nedepășind capacitatea maximă de îmbarcare prevăzută de reglementările în vigoare, pe o distanță mai mare de 50 km sau în trafic internațional se admite transportarea persoanelor doar pe scaune.”*;

la alineatul (4), textul *,,1 septembrie 2022”* se substituie cu textul *,,1 septembrie 2027”*.

1. Articolul 64:

alineatul (2) va avea următorul cuprins:

*„(2) Biletele se vând, prin SI „e-Bilet” sau sistemele de vânzare proprii, interconectate la SI „e-Bilet” de:*

*a) autogări;*

*b) operatorii de transport rutier care deservesc rutele/cursele;*

*c) agenții de vânzare a biletelor și/sau terminale speciale ;*

*d) platforme electronice;*

*Biletele sunt emise în forma bonurilor fiscale sau documentului electronic.”*;

alineatul (3) se expune în următoarea redacție:

*,,(3) Pe teritoriul autogărilor vânzarea biletelor se face la casele de bilete, prin intermediul terminalelor speciale sau de operatorii de transport rutier care deservesc rutele/cursele doar prin intermediul echipamentelor de casă și de control cu memorie fiscală.”*

1. Articolul 70:

litera a) se completează cu cuvintele *„în cazul transporturilor rutiere în trafic internațional”*;

la litera c), textul *„național sau internațional, după caz”* se substituie cu cuvântul *„internațional”*;

litera e) se abrogă.

1. Articolul 72:

litera a) se completează cu cuvintele *„în cazul transporturilor rutiere în trafic internațional”*;

la litera d), textul *„național sau internațional, după caz”* se substituie cu cuvântul *„internațional”*;

la litera e) se abrogă.

1. Articolul 73:

literele a) și b) se abrogă;

la litera d), cuvântul *„original”* se substituie cu cuvântul *„copie”*.

1. La articolul 78 alin. (1) litera c) se abrogă;
2. Articolul 83 se abrogă.
3. Articolul 84:

alineatul (3) va avea următorul cuprins:

*„(3) Se interzice prestarea pe trasee fixe, prestabilite de taximetrist, a serviciilor de transport rutier în regim de taxi sau staționarea în vederea prestării permanente a unor astfel de servicii în interiorul unei localități alta decât cea înscrisă în extrasul din Registru*.*”*.

articolul se completează cu alineatul (32) cu următorul cuprins:

*„(32) Constatarea caracterului fix și prestabilit al unui serviciu de transport rutier în regim de taxi ce depășește localitatea înscrisă în extrasul din Registru se efectuează prin acțiuni de monitorizare care trebuie să constate regularitatea serviciului între localitatea înscrisă în extras și altă localitate.”*.

1. Articolul 85 se completează cu litera f) cu următorul cuprins:

*,,f) activitatea de inspecție tehnică vehiculelor rutiere destinate transportului de mărfuri perisabile.”*.

1. Articolul 86:

alineatul (3) se abrogă;

alineatul (8) se completează cu textul *,,Stabilirea direcțiilor prioritare nu limitează dreptul operatorilor de transport rutier de a-și alege autogările prin care vor fi deservite rutele.”*.

se completează cu alin. (9) cu următorul cuprins:

*,,(9)Autogările nu au dreptul de a presta servicii de autogară, inclusiv acordarea peronului pentru îmbarcarea/debarcarea persoanelor pentru cursele ocazionale.”.*

1. Articolul 87 va avea următorul cuprins:

*,,Art.87. - Autogara trebuie amenajată și dotată cel puțin cu următoarele:*

*- casa de bilete;*

*- birou de informații;*

*- minimum două peroane pentru autobuzele care pleacă/sosesc în/din cursă;*

*- grup sanitar propriu cu minimum două cabine;*

*- sală de așteptare pentru publicul călător, cu cel puțin 20 de locuri pe scaune și o suprafață echivalentă de minimum 1 m2 pentru fiecare loc pe scaun;*

*- spațiu pentru depozitarea bagajelor publicului călător, dotat cu rafturi pentru depozitarea în mod corespunzător și suficient a bagajelor;*

*- afișaj pentru informarea publicului călător, inclusiv la fiecare peron;*

*- infrastructura necesară pentru interconectarea la Sistemul de management integrat.”.*

1. Articolul 88 alineatul (3)

litera e) va avea următorul cuprins:

*,,e) copia deciziei autorității administraţiei publice locale cu privire la aprobarea amenajării autogării, în cazul autogărilor noi;”*.

litera g) se abrogă.

1. Articolul 90:

la alineatul (1):

litera j) se abrogă;

litera k) va avea următorul cuprins:

*,, k) să admită la îmbarcarea/debarcarea persoanelor doar unitățile de transport care dispun de autorizații pentru deservirea serviciului regulat respectiv”*;

se completează cu litera l)-n) cu următorul cuprins:

*„l) să remită Agenției și Președinților de raion informația privind regularitatea deservirii rutelor de către operatorii de transport rutier incluși în programele de transport rutier de persoane.*

*m) să asigure accesul persoanelor cu dizabilități la infrastructura autogării*;

*n) să nu utilizeze mijloacele financiare încasate de la pasageri destinate operatorilor de transport, în alte scopuri decât achitarea cu operatorii de transport care au prestat serviciile respective. Aceste mijloace financiare nu pot fi sechestrate pentru creanțe ale autogării.”*.

la alineatul (4), cuvintele *„de sărbători și sfârșit de săptămână*” se exclud.

1. Articolul 96 se completează cu lit. d) cu următorul cuprins:

*,,d) certificat ce atestă implementarea unui Sistem de management al calității conform standardelor internaționale ISO seria 9000:, în cazul întreprinderilor care desfășoară activitățile specificate la art. 94 alin.(1) lit. f), iar lucrările efectuate duc la modificarea categoriei vehiculului.”*

1. La articolul 98 alineatul (2), textul *,,3 ani”* se substituie cu textul *,,5 ani”*.
2. La articolul 125 alineatul (7) se exclude textul *,, , precum și al ecusonului corespunzător”*.
3. La articolul 127:

la alineatul (1), textul *,, , în cadrul centrelor de instruire, perfecționare și atestare profesională autorizate de Agenție”* se substituie cu textul *,,și art. 44”*;

la alineatul (2), cuvintele *,,autorizate de Agenție”* se exclud;

la alineatul (5), textul *,,3 ani”* se substituie cu textul *,,5 ani”*.

1. La articolul 128 la aliniatul (3), cuvintele *„programelor de instruire”* se substituie cu cuvintele *„programelor de formare”.*
2. Titlul V se completează cu Capitolul 7 cu următorul cuprins:

 *,,Capitolul 7*

 *ACTIVITATEA DE INSPECȚIE TEHNICĂ A VEHICULELOR RUTIERE DESTINATE TRANSPORTULUI DE MĂRFURI PERISABILE*

*Art.1361. - (1) Certificatul de agreare este introdus, în conformitate cu prevederile Acordului cu privire la transporturile internaționale de produse alimentare perisabile și cu privire la mijloacele de transport speciale destinate acestor transporturi (ATP), adoptat la Geneva pe 1 septembrie 1970, cu amendamentele respective, la care Republica Moldova a aderat prin Legea nr.173/2007.*

*(2) Certificatul de agreare este eliberat de către stațiile autorizate de Agenție care dispun de materiale și de instrumente de măsurare necesare.*

*(3) Utilizarea certificatului de agreare de către operatorii de transport rutier este facultativă.*

*Art. 1362. - Autorizația pentru desfășurarea activității de inspecție tehnică vehiculelor rutiere destinate transportului de mărfuri perisabile se eliberează întreprinderilor care îndeplinesc cumulativ condițiile:*

*a) de bună reputație și competență profesională;*

*b) de existență a spațiilor și dotărilor tehnice necesare.*

*Art. 1363. – În vederea obținerii autorizației, întreprinderea înregistrată în modul stabilit în Republica Moldova depune la Agenție, pentru fiecare stație, un set de documente care va cuprinde:*

*a) cererea, în forma stabilită de Agenție;*

*b) declarația pe proprie răspundere privind îndeplinirea condiției de bună reputație în condițiile art.18;*

*c) copiile certificatelor de competență profesională ale managerului și experților care efectuează inspecția, ce confirmă că aceștia au urmat un curs de instruire și perfecționare pentru desfășurarea activității de inspecție tehnică vehiculelor rutiere destinate transportului de mărfuri perisabile;*

*d) lista aparatelor și utilajelor din dotarea stației;*

*e) copiile buletinelor de verificare metrologică valabile ale echipamentului și mijloacelor de măsurare și copiile certificatelor de atestare metrologică ale utilajului de încercări;*

*f) copia schiței stației, la scara 1:100, cu indicarea amplasării aparatelor și utilajelor din dotare, a parcării și căilor de acces.*

*Art. 1364. – Cerințele tehnice privind amenajarea și dotarea minimă a stațiilor de inspecție tehnică vehiculelor rutiere destinate transportului de mărfuri perisabile sunt stabilite în Regulamentul transporturilor rutiere de mărfuri perisabile și ușor alterabile.*

*Art. 1365. – (1) Agenția examinează cererea de autorizare în termen de 15 zile lucrătoare și, în funcție de îndeplinirea condițiilor necesare, eliberează autorizația sau comunică în scris refuzul motivat.*

*(2) În cazul în care se constată neregularități în documentația depusă, Agenția informează despre acest fapt solicitantul în termen de o zi.*

*(3) În caz de dezacord cu decizia Agenției, solicitantul, în termen de 30 de zile de la data comunicării deciziei, este în drept să înainteze o cerere prealabilă, cu sesizarea ulterioară a instanței de judecată.*

*(4) Cu 30 de zile înainte de expirarea termenului de valabilitate a autorizației, întreprinderea va solicita Agenției prelungirea termenului de valabilitate a acesteia.*

*(5) După eliberarea autorizației, Agenția va introduce întreprinderea autorizată în graficul controalelor planificate pentru trimestrul următor în scopul verificării corespunderii condițiilor de autorizare.*

*Art. 1366. – (1) Autorizația pentru desfășurarea activității de inspecție tehnică vehiculelor rutiere destinate transportului de mărfuri perisabile se eliberează pe un termen de 5 ani.*

*(2) Modelul autorizației pentru desfășurarea activității de inspecție tehnică vehiculelor rutiere destinate transportului de mărfuri perisabile se aprobă de organul central de specialitate.*

*(3) Pe durata de valabilitate a autorizației, titularul acesteia poate solicita încetarea activității, restrângerea sau extinderea domeniului de autorizare.*

*(4) Autorizația cu termenul de valabilitate expirat devine nulă.*

*Art. 1367. – (1) Autorizația poate fi suspendată de către Agenție, pe un termen de până la 30 de zile, în cazul constatării repetate, în decurs de 12 luni consecutive, a încălcării condițiilor care au stat la baza autorizării.*

*(2) Agenția dispune retragerea autorizației în cazul în care:*

*a) deficiențele semnalate, care au condus la suspendarea autorizației, nu au fost remediate în termenele stabilite în decizia de suspendare;*

*b) întreprinderea a furnizat, la momentul solicitării autorizației, documente false sau conținând informații eronate;*

*c) Certificatul de agreare a vehiculului rutier conține date false;*

*d) întreprinderea a solicitat prin cerere încetarea desfășurării activității;*

*e) activitatea întreprinderii a încetat;*

*f) autorizația a fost suspendată de 3 ori în decurs de 12 luni consecutive.*

*(3) În cazul retragerii autorizației, întreprinderea nu poate solicita o altă autorizație decât după 6 luni, perioadă în care de asemenea nu poate solicita autorizarea unei alte stații.*

*(4) Agenția dispune suspendarea sau retragerea autorizației pentru desfășurarea activității de inspecție tehnică vehiculelor rutiere destinate transportului de mărfuri perisabile în conformitate cu prevederile Legii nr.235/2006 cu privire la principiile de bază de reglementare a activității de întreprinzător.”.*

1. Articolul 145 va avea următorul cuprins:

*„Art. 145. - (1) Tarifele la serviciile de transport marfă, transport persoane prin servicii regulate speciale, ocazionale, transport persoane prin servicii regulate în trafic internațional, precum și la activitățile conexe, cu excepția activității de autogară, se stabilesc liber, în baza cererii și a ofertei.*

*(2) Tarifele la serviciile de transport rutier prin servicii regulate în trafic interraional și serviciile de autogară sunt aprobate de către Agenție, conform metodologiei aprobate de Guvern.*

*(3) Tarifele la serviciile de transport rutier prin servicii regulate în trafic raional sunt aprobate de către Consiliile raionale, conform metodologiei aprobate de Guvern.*

*(4) Tarifele la serviciile de transport rutier prin servicii regulate în trafic local/municipal sunt aprobate de către Consiliile locale/municipale, conform metodologiei aprobate de către Consiliul local/municipal.”.*

1. Articolul 148 aliniatul (3) după cuvintele *,,cu însemnele specifice,”* se completează cu *,,sisteme de supraveghere video portabile, inclusiv alte echipamente necesare pentru facilitarea efectuării controlului.”*;
2. Articolul 151 alineatul (5) va avea următorul cuprins:

*,,(5) Pentru depășirea masei totale maxime admise, maselor maxime admise pe axe și/sau dimensiunilor maxime admise, inspectorul Agenției întocmește în privința posesorului vehiculului rutier, un proces-verbal privind calculul taxei pentru folosirea drumurilor în cadrul controlului masei totale, sarcinii masice pe osii și dimensiuni și calculează taxele prevăzute în Codul fiscal”*.

1. Articolul 152 se completează cu alineatele (3), (4) și (5), cu următorul cuprins:

*,,(3) Controlul asupra respectării regulilor privind perioadele de conducere, pauzele și perioadele de odihnă ale conducătorilor auto în trafic include următoarele aspecte:*

*- timpii de conducere zilnic și săptămânal, pauzele și perioadele de odihnă zilnică și săptămânală, înregistrări ale zilelor precedente care trebuie să fie la bordul vehiculului și/sau datele stocate în aceeași perioadă pe cardul șoferului și/sau în memoria tahografului și/sau imprimate ale tahografului;*

*- cazurile în care viteza autorizată a vehiculului este depășită, definită ca fiind orice perioade mai mult de un minut, în timpul cărora viteza vehiculului depășește 90 km/h pentru vehiculele din categoria N3;*

*- dacă este cazul, vitezele momentane atinse de vehicul, astfel cum au fost înregistrate de tahograf, în cel mult 24 de ore de utilizare a vehiculului;*

*- funcționarea corectă a tahografului (determinarea posibilei utilizări necorespunzătoare a echipamentului și/sau a cardului conducătorului auto și/sau a foilor de înregistrare).*

*(4) În cazul controalelor la sediul întreprinderii, suplimentar la aspectele menționate la alin. (3) se vor verifica și următoarele aspecte:*

*- perioadele de repaus săptămânal și perioadele de conducere între aceste perioade de odihnă;*

*- respectarea prevederilor alin. (3) al art. 139;*

*- foi de înregistrare, datele vehiculului și datele din cardul șoferului și imprimări ale tahografului.*

*(5) Încălcările ce țin de timpul de muncă și odihnă a conducătorilor auto se clasifică în minore, grave și foarte grave, conform tabelului prezentat în anexa nr.5.”*.

1. Articolul 1522:

alineatele (2) și (3) vor avea următorul cuprins:

*,,(2) Serviciul Vamal realizează la punctele de trecere a frontierei de stat controlul asupra:*

*a) prezenței la bordul vehiculelor rutiere a autorizațiilor de transport rutier de mărfuri, dacă acordurile bilaterale și multilaterale prevăd obligativitatea acestora* *precum și va verifica corectitudinea utilizării acestora. Colaboratorul vamal va înregistra numărul și seria autorizației în sistemul informațional al Serviciului Vamal și va aplica ștampila pe aceasta. În cazul lipsei autorizațiilor respective la bordul vehiculului rutier, colaboratorul vamal nu va permite trecerea frontierei de stat;*

*b) achitării pentru vehiculele rutiere de mărfuri a taxei pentru folosirea drumurilor (vinieta), la ieșirea din Republica Moldova – în cazul operatorilor de transport rutier străini;*

*c) respectării de către vehiculele rutiere a limitelor admise la masa totală, sarcina masică pe axă și/sau limitelor de dimensiuni stabilite pentru autovehicule.*

*(3) Poliția de Frontieră realizează la punctele de trecere a frontierei de stat, în cazul operatorilor de transport străini, controlul asupra:*

*a) prezenței la bordul vehiculelor rutiere a autorizațiilor de transport rutier de persoane prin servicii regulate sau ocazionale, dacă acordurile bilaterale și multilaterale prevăd obligativitatea acestora,* *precum și va verifica corectitudinea utilizării acestora. Colaboratorul Poliției de Frontieră va înregistra numărul și seria autorizației în sistemul informațional al Poliției de Frontieră și va aplica ștampila pe aceasta. În cazul lipsei autorizațiilor respective la bordul vehiculului rutier, colaboratorul Poliției de Frontieră nu va permite trecerea frontierei de stat;*

*b) achitării pentru vehiculele rutiere, cu excepția celor menționate la alin.(2), a taxei pentru folosirea drumurilor (vinieta), la ieșirea din Republica Moldova.”.*

se completează cu alineatul (4) cu următorul cuprins:

*„(4) În sensul implementării prevederilor de la alin. (1) – (3) autoritățile vor implementa un mecanism de schimb de date prin intermediul platformei M-Connect.”*.

1. Articolul 153 alineatul (1):

la litera a) sintagma *,,1 ianuarie 2022”* se substituie cu *,,1 ianuarie 2025”*;

la litera b) sintagma *,,după 5 ani de la intrarea în vigoare a prezentului cod”* se substituie cu *,,1 ianuarie 2025”*;

la litera j), cifrele *„2022”* se substituie cu cifrele *„2025”*.

se completează cu literele q), r) și s) cu următorul cuprins:

*„q) prevederile art. 43 alin. (6) privind atestarea personalului prin intermediul platformei digitale de atestare se pun în aplicare de la 1 ianuarie 2025;*

*r) prevederile art. 9 alin. (2) lit. r) se pun în aplicare de la 1 ianuarie 2025;*

*s) până la lansarea sistemului informațional ,,E-Bilet” vânzarea biletelor va fi realizată la casele de bilete ale autogărilor, de operatorii de transport rutier care deservesc rutele/cursele, prin terminalele speciale și/sau agenții de vânzare a biletelor, iar în lipsa acestora, biletele sunt vândute de conducătorul auto sau taxator* *cu eliberarea bonurilor fiscale”*

1. Codul se completează cu Anexa nr.5 cu următorul cuprins:

*„Anexa nr.5*

 ***Lista încălcărilor AETR și nivelul de gravitate a acestora***

|  |  |  |
| --- | --- | --- |
| ***No*** | ***Tipul de încălcare*** | ***Nivelul de*** ***Gravitate*** |
|  |  | ***FG1*** | ***G2*** | ***M3*** |
| ***A*** | ***Echipajul*** |  |  |  |
| *A1* | *Nerespectarea vârstei minime a șoferilor* |  | *X* |  |
| ***B*** | ***Perioadele de conducere*** |  |  |  |
| *B1* | *Depășirea perioadei zilnice de conducere de 9 ore, dacă nu a fost permisă extinderea acesteia la 10 ore* | *9 h<…<10 h* |  |  | *X* |
| *B2* | *10 h<…<11 h* |  | *X* |  |
| *B3* | *11 h<…* | *X* |  |  |
| *B4* | *Depășirea perioadei zilnice de conducere extinsă pînă la 10 ore, dacă aceasta a fost permis*  | *10 h<…<11 h* |  |  | *X* |
| *B5* |  | *11 h<…<12 h* |  | *X* |  |
| *B6* |  | *12 h<…* | *X* |  |  |
| *B7* | *Depășirea perioadei de conducere săptămânale* | *56 h<…<60 h* |  |  | *X* |
| *B8* |  | *60 h<…<70 h* |  | *X* |  |
| *B9* |  | *70 h<…* | *X* |  |  |
| *B10* | *Depășirea perioadei de conducere cumulate pentru două săptămâni consecutive* | *90 h<…<100 h* |  |  | *X* |
| *B11* | *100 h<…<112 h 30* |  | *X* |  |
| *B12* | *112 h 30<…* | *X* |  |  |
| ***C*** | ***Pauze*** |  |  |  |
| *C1* | *Depășirea perioadei de conducere neîntreruptă* | *4 h 30<…<5 h* |  |  | *X* |
| *C2* |  | *5 h<…<6 h* |  | *X* |  |
| *C3* |  | *6 h<…* | *X* |  |  |
| ***D*** | ***Perioadele de odihnă*** |  |  |  |
| *D1* | *Perioada de odihnă zilnică insuficientă - mai puțin de 11 ore, dacă nu a fost permisă perioada zilnică de odihnă redusă*  | *10 h<…<11 h* |  |  | *X* |
| *D2* | *8 h 30<…<10 h* |  | *X* |  |
| *D3* | *…<8 h 30* | *X* |  |  |
| *D4* | *Perioada de odihnă zilnică redusă insuficientă - mai puțin de 9 ore, dacă a fost permisă reducerea perioadei zilnice de odihnă*  | *8 h<…<9 h* |  |  | *X* |
| *D5* | *7 h<…<8 h* |  | *X* |  |
| *D6* | *…<7 h* | *X* |  |  |
| *D7* | *Fracționarea insuficientă a perioadei de odihnă zilnică, în proporție mai puțin de 3 ore + mai puțin de 9 ore*  | *3 h+(8 h<…<9 h)* |  |  | *X* |
| *D8* | *3 h+(7 h<…<8 h)* |  | *X* |  |
| *D9* | *3 h+(…<7 h)* | *X* |  |  |
| *D10* | *Perioada de odihnă zilnică insuficientă - mai puțin de 9 ore, în cazul conducerii în echipaje din câteva persoane* | *8 h<…<9 h* |  |  | *X* |
| *D11* | *7 h<…<8 h* |  | *X* |  |
| *D12* | *…<7 h* | *X* |  |  |
| *D13* | *Perioada de odihnă săptămânală redusă insuficientă, mai puțin de 24 ore* | *22 h<…<24 h* |  |  | *X* |
| *D14* | *20 h<…<22 h* |  | *X* |  |
| *D15* | *…<20 h* | *X* |  |  |
| *D16* | *Perioada de odihnă săptămânală insuficientă, mai puțin de 45 ore, dacă nu a fost permisă perioada de odihnă săptămânală redusă* | *42 h<…<45 h* |  |  | *X* |
| *D17* | *36 h<…<42 h* |  | *X* |  |
| *D18* | *…<36 h* | *X* |  |  |
| ***E*** | ***Tipuri de plată*** |  |  |  |
| *E1* | *Corelarea salariului cu distanța parcursă sau volumul mărfurilor* *transportate* | *X* |  |  |
| ***F*** | ***Instalarea echipamentului de înregistrare*** |  |  |  |
| *F1* | *Instalarea și utilizarea echipamentului de înregistrare, tipul căruia nu a fost aprobat* | *X* |  |  |
| ***G*** | ***Utilizarea echipamentului de înregistrare, cartelei tahografice a conducătorului auto sau foii de înregistrare***  |  |  |  |
| *G1* | *Echipamentul de înregistrare nu funcționează corect (spre exemplu: echipamentul de înregistrare nu este controlat, calibrat sau sigilat corespunzător)* | *X* |  |  |
| *G2* | *Echipamentul de înregistrare este utilizat incorect (nu se utilizează o cartelă tahografică valabilă a conducătorului auto, intervenție intenționată în funcționarea echipamentului ș.a.)* | *X* |  |  |
| *G3* | *Număr insuficient de foi de înregistrare la bord* |  | *X* |  |
| *G4* | *Modelul foii de înregistrare care nu a fost aprobat*  |  | *X* |  |
| *G5* | *Cantitate insuficientă de hârtie pentru imprimare la bord*  |  |  | *X* |
| *G6* | *Compania nu păstrează foile de înregistrare, imprimările și datele descărcate* | *X* |  |  |
| *G7* | *Deținerea de către conducătorul auto a mai mult de o cartelă tahografică valabilă* | *X* |  |  |
| *G8* | *Utilizarea altei cartele tahografice decât a celei emise conducătorului auto* | *X* |  |  |
| *G9* | *Utilizarea unei cartele tahografice defecte sau expirate*  | *X* |  |  |
| *G10* | *Lipsa datelor înregistrate și păstrate pentru perioada de cel puțin 365 zile* | *X* |  |  |
| *G11* | *Utilizarea unor foi de înregistrare sau cartele tahografice ale conducătorului auto murdare sau deteriorate, astfel încât datele sunt lizibile*  |  |  | *X* |
| *G12* | *Utilizarea unor foi de înregistrare sau cartele tahografice ale conducătorului auto murdare sau deteriorate, astfel încât datele nu sunt lizibile*  | *X* |  |  |
| *G13* | *Neglijarea înlocuirii cartelei tahografice conducătorului auto deteriorate, defecte, pierdute sau furate, în termen de 7 zile calendaristice* |  | *X* |  |
| *G14* | *Utilizarea incorectă a foilor de înregistrare/cartelei tahografice a conducătorului auto* | *X* |  |  |
| *G15* | *Retragerea neautorizată a foilor de înregistrare sau cartelei tahografice a conducătorului auto, care a influențat înregistrarea datelor corespunzătoare* | *X* |  |  |
| *G16* | *Retragerea neautorizată a foilor de înregistrare sau cartelei tahografice a conducătorului auto, care nu a influențat înregistrarea datelor corespunzătoare* |  |  | *X* |
| *G17* | *Utilizarea foii de înregistrare sau a cartelei tahografice a conducătorului auto pentru o perioadă mai lungă decât cea prevăzută, dar fără pierderea datelor*  |  |  | *X* |
| *G18* | *Utilizarea foii de înregistrare sau a cartelei tahografice a conducătorului auto pentru o perioadă mai lungă decât cea prevăzută, cu pierderea datelor* | *X* |  |  |
| *G19* | *Nu se introduc manual datele atunci când acest lucru se impune* | *X* |  |  |
| *G20* | *Nu se utilizează foaia de înregistrare corespunzătoare sau cartela tahografică a conducătorului auto este plasată în slotul greșit (în cazul conducerii în echipaj din câteva persoane)* | *X* |  |  |
| *G21* | *Ora înregistrată pe foaia de înregistrare nu corespunde cu ora oficială a statului de înmatriculare a vehiculului*  |  | *X* |  |
| *G22* | *Utilizarea incorectă a mecanismului de decuplare*  | *X* |  |  |
| ***H*** | ***Completarea informației*** |  |  |  |
| *H1* | *Pe foaia de înregistrare lipsește numele*  | *X* |  |  |
| *H2* | *Pe foaia de înregistrare lipsește prenumele* | *X* |  |  |
| *H3* | *Pe foaia de înregistrare lipsește data începerii sau finisării utilizării acesteia* |  | *X* |  |
| *H4* | *Pe foaia de înregistrare lipsește locul începerii sau finisării utilizării acesteia* |  |  | *X* |
| *H5* | *Pe foaia de înregistrare lipsește numărul de înregistrare*  |  |  | *X* |
| *H6* | *Pe foaia de înregistrare lipsește valoarea (inițială) a indexului kilometric*  |  | *X* |  |
| *H7* | *Pe foaia de înregistrare lipsește valoarea (finală) a indexului kilometric* |  |  | *X* |
| *H8* | *Pe foaia de înregistrare lipsește ora schimbării unității de transport* |  |  | *X* |
| *H9* | *Pe foaia de înregistrare nu este aplicat simbolul țării* |  |  | *X* |
| ***I*** | ***Prezentarea informației*** |  |  |  |
| *I1* | *Refuzul de a fi controlat* | *X* |  |  |
| *I2* | *Lipsa înregistrărilor pentru ziua curentă* | *X* |  |  |
| *I3* | *Lipsa înregistrărilor pentru ultimele 28 zile*  | *X* |  |  |
| *I4* | *Lipsa înregistrărilor pe cartela tahografică a conducătorului auto, în cazul în care acesta o deține* | *X* |  |  |
| *I5* | *Lipsa înregistrărilor manuale și a rapoartelor imprimate pentru săptămâna curentă sau pentru ultimele 28 zile*  | *X* |  |  |
| *I6* | *Lipsa cartelei tahografice a conducătorului auto* | *X* |  |  |
| *I7* | *Lipsa rapoartelor imprimate pentru săptămâna curentă sau pentru ultimele 28 zile* | *X* |  |  |
| ***J*** | ***Fraude*** |  |  |  |
| *J1* | *Falsificarea, ascunderea sau distrugerea datelor înregistrate pe foile de înregistrare, stocate în echipamentul de înregistrare sau în cartela tahografică a conducătorului auto sau în raportul imprimat al echipamentului de înregistrare* | *X* |  |  |
| *J2* | *Manipulări cu echipamentul de înregistrare, foile de înregistrare sau cartela tahografică a conducătorului auto, care pot conduce la falsificarea datelor și informației în rapoartelor imprimate* | *X* |  |  |
| *J3* | *Prezența la bord a unui dispozitiv care poate fi folosit pentru manipulări cu scopul de a falsifica datele și informația în rapoartele imprimate (aparate de decuplare/cabluri…)*  | *X* |  |  |
| ***K*** | ***Defecțiuni*** |  |  |  |
| *K1* | *Nu sunt reparate de către un mecanic sau atelier autorizat* | *X* |  |  |
| *K2* | *Nu sunt reparate în timpul deplasării*  |  | *X* |  |
| ***L*** | ***Introducerea manuală în rapoartele imprimate*** |  |  |  |
| *L1* | *Conducătorul auto nu a introdus toată informația pentru perioadele de**timp în care echipamentul de înregistrare a fost defectat sau nu a funcționat corect**defectuos* | *X* |  |  |
| *L2* | *Pe foaia de înregistrare temporară lipsește numărul cartelei tahografice a conducătorului auto și/sau numele conducătorului auto și/sau numărul permisului de conducere* | *X* |  |  |
| *L3* | *Pe foaia de înregistrare temporară lipsește semnătura*  |  | *X* |  |
| *L4* | *Nu a fost anunțată oficial pierderea sau sustragere cartelei tahografice a conducătorului auto autorităților competente a statului membru pe teritoriul căruia a avut loc sustragerea*  | *X* |  |  |

*Notă.*

*FG1 = Încălcări foarte grave*

*G2 = Încălcări Grave*

*M3 = Încălcări Minore”.*

**Art. II.** - Legea nr. 131/2007 privind siguranța traficului rutier (republicată în Monitorul Oficial al Republicii Moldova, 2015, nr.11-21, art. 6), cu modificările ulterioare, se modifică după cum urmează:

1. La articolul 2:

la noțiunea *,,inspecție tehnică periodică”* se exclud cuvintele *,,și prin ecusonul corespunzător”*;

la noțiunea *„stație de inspecție tehnică”* se exclud cuvintele *,,și a ecusonului corespunzător”*.

1. Articolul 38 alineatul (5) va avea următorul cuprins:

*„(5) Reutilarea vehiculelor se efectuează de către întreprinderile autorizate de către Agenția Națională Transport Auto. Reutilarea vehiculelor rutiere poate fi efectuată în conformitate cu documentațiile tehnice specifice ale producătorului vehiculului ce urmează a fi modificat, cu documentațiile tehnice specifice proprii elaborate în conformitate cu reglementările tehnice.”.*

1. Articolele 40-52 se abrogă.

**Art. III.** - La art.17 alin.(3) din Legea nr.270/2018 privind sistemul unitar de salarizare în sectorul bugetar (Monitorul Oficial al Republicii Moldova, 2018, nr.441–447, art.715), cu modificările ulterioare, sintagma *„şi responsabile de certificare, supraveghere şi control în domeniul aviației civile”* se substituie cu sintagma *„, responsabile de certificare, autorizare, supraveghere şi control în domeniul transporturilor și autorităților* *cu competențe în domeniul securității aeronautice.”.*

**Art. IV.** – Compartimentul II din anexa nr. 1 la Legea nr.160/2011 privind reglementarea prin autorizare a activității de întreprinzător (Monitorul Oficial al Republicii Moldova, 2011, nr.170-175, art.494), cu modificările ulterioare, se modifică după cum urmează:

1. poziția 32 va avea următorul cuprins:

|  |  |  |  |  |  |
| --- | --- | --- | --- | --- | --- |
| *32* | *Autorizație de transport rutier de persoane prin servicii regulate în trafic internațional*  | *Agenția Națională Transport Auto* |  | *Gratuit* | *5 ani, dacă Acordurile bilaterale din domeniul transportului rutier nu stabilesc un alt termen* |

1. se completează cu pozițiile 321-323 cu următorul cuprins:

|  |  |  |  |  |  |
| --- | --- | --- | --- | --- | --- |
| *321* | *Autorizație de transport rutier de persoane prin servicii regulate interraionale* | *Agenția Națională Transport Auto* |  | *Gratuit* | *8 ani* |
| *322* | *Autorizație de transport rutier de persoane prin servicii regulate raionale* | *Autoritate publică executivă a consiliului raional* |  | *Gratuit* | *8 ani* |
| *323* | *Autorizație de transport rutier de persoane prin servicii regulate locale/municipale* | *Autoritate publică executivă locală/municipală*  |  | *Gratuit* | *8 ani* |

1. se completează cu poziția 341 cu următorul cuprins:

|  |  |  |  |  |  |
| --- | --- | --- | --- | --- | --- |
| *341* | *Autorizație pentru desfășurarea activității de inspecție tehnică vehiculelor rutiere destinate transportului de mărfuri perisabile* | *Agenția Națională Transport Auto* |  | *Gratuit* | *5 ani* |

**Art. V.** - (1) Prezenta lege intră în vigoare la data publicării în Monitorul Oficial al Republicii Moldova, cu excepția:

1. prevederilor Anexei nr. 5 din Codul Transporturilor Rutiere nr.150/2014, care intră în vigoare la 01 ianuarie 2026;
2. prevederilor art. 21 alin. (2) din Codul Transporturilor Rutiere nr.150/2014, care intră în vigoare la 01 ianuarie 2025;
3. prevederile Capitolului 7 din titlul V se pun în aplicare în termen de 12 luni de la data intrării în vigoare a legii.

(2) Guvernul în termen de 12 luni de la data publicării prezentei legi:

a) va aduce actele sale normative în concordanță cu aceasta;

b) va asigura elaborarea actelor normative pentru reglementarea aplicării prezentei legi.

(3) Autorizațiile eliberate pînă la aprobarea prezentei legi îşi păstrează valabilitatea pînă la expirarea termenului pentru care au fost eliberate. Autorizațiile care expiră pînă la intrarea în vigoare a prezentei legi se prelungesc de drept până la 01 septembrie 2024, la cererea operatorului de transport *(depusă până la data expirării)* fără desfășurarea procedurilor de concurs.

**Președintele Parlamentului Igor GROSU**